Universis presentes litteras inspecturis, magister Yterius, officialis decani et capituli Bituricensis, salutem in Domino. Noverit universitas vestra quod Evrardus, vicarius altaris beati Nicolai in ecclesia Sancti Petri de Castronovo super Karum, in nostra presentia constitutus, cessit juri suo quod habebat vel quod habere poterat in vicaria ecclesie supradicte. Voluit etiam dictus vicarius quod prior ejusdem loci conferret eam cuidam monacho qui eidem vicariae deserviret, ita quod dicta vicaria que ad monachos predicti prioratus post mortem ipsius Evrardi devenire debebat, sicut in nostre curie litteris plenius vidimus contineri, plene et integre ad dictum prioratum cum emolumento et onere suo sine contradictione aliqua deveniet, promittens fide data in manu nostra quod neque per se neque per alium dictos monachos in predicta vicaria in posterum molestabit neque procurabit per alium molestari. In cujus rei memoriam, presentes litteras sigillo fecimus Bituricensis curie communiri. Datum anno Domini millesimo ducentesimo trigesimo quinto, mense octobri.